'Giselle' met gebroke hart in Joburgteater | Netwerk24
'Giselle' met gebroke hart in Joburgteater
Deur AJ Opperman 09 Oktober 2019 12:36
Claudia Monja en Leusson Muniz in Giselle.Foto: Lauge Sorensen
In die balletproduksie Giselle móét die emosie 'n mens beetpak, sê Iain MacDonald, artistieke direkteur van Joburg Ballet, wat dié produksie tot Sondag in die Joburgteater in Braamfontein in Johannesburg opvoer.
"Jy moet 'n sekere verknogtheid voel, want dit is 'n storie oor liefde, wat op sigself 'n tydlose tema is, want verhoudings en gebroke harte is stokoud. Almal raak soms hartseer en dit maak die storie toepaslik, al is Giselle meer as 'n eeu gelede die eerste keer opgevoer. Die balletproduksie is ook vir my emosioneel omdat dit die eerste ballet is waarmee Joburg Ballet in 2001 begin is."
MacDonald het kragte saamgesnoer met Lauren Slade en die balletvoorligter en voormalige prima ballerina Dawn Weller (tans in Australië gesetel) wat die dansers in die hoofrolle afrig.
Die Johannesburgse Filharmoniese Orkes (JPO) is in die orkesbak.
Dit vertel die verhaal van Giselle, 'n meisie van 'n kleinboerdery, wat vir die slinkse Albrecht, 'n adellike wat hom as 'n arbeider voordoen, se streke val en in die eerste bedryf aan 'n gebroke hart sterf.
In die tweede bedryf besoek Albrecht haar graf om haar om vergifnis te vra en haar gees kom te voorskyn.
Monike Cristina en Ruan Galdino in Giselle.Foto: Lauge Sorensen
Shannon Glover, Claudia Monja, Monike Cristina en die Franse danser Anaïs Chalendard dans die titelrol om die beurt.
Chalendard het vroeër vanjaar haar Suid-Afrikaanse debuut in Joburg Ballet se produksie van The Sleeping Beauty gemaak.
Die rol van Albrecht word afwisselend deur Revil Yon, Leusson Muniz en Ruan Galdino gedans.
"Dit is meer as drie jaar gelede laas opgevoer," sê MacDonald, "want ons wil 'n verskeidenheid ander werke ook na die planke bring. Dit is effens spookagtig, maar pragtig."